भार्गव दबंग मंत्री कहलाते थे, अब एसीएस जुलानिया बाहुबली हो गए
पंचायत एवं ग्रामीण विकास विभाग की बजट चर्चा के दौरान कांग्रेस ने इस विभाग के मंत्री गोपाल भार्गव को जमकर घेरा। कांग्रेस विधायक यादवेंद्र सिंह तो यहां तक बोल गए कि विभाग में मंत्री बड़ा होता है या प्रमुख सचिव। पहले भार्गव दबंग मंत्री कहलाते थे, लेकिन अब उनके अपर मुख्य सचिव राधेश्याम जुलानिया बाहुबली बनकर भारी पड़ रहे हैं। हर योजना में कटौती शुरू कर दी है। जो कुआं सवा तीन लाख में बनता था, उसके लिए एक लाख 80 हजार रुपए दे रहे हैं। ये तो तानाशाही है। जब यादवेंद्र सिंह बोल रहे थे तो संसदीय कार्यमंत्री नरोत्तम मिश्रा और पीडब्ल्यूडी मंत्री रामपाल सिंह ने चुटकी भी ली कि यदि अफसर बाहुबली हैं तो कटप्पा कौन है। कांग्रेस विधायक सुखेंद्र सिंह बना ने यह सवाल भी उठाया कि पानी है नहीं और शौचालय निर्माण के लिए दबाव बनाया जा रहा है।
इंदौर-भोपाल में चिड़ियाघर के साथ तितली घर
वन विभाग की चर्चा के दौरान मंत्री गौरीशंकर शेजवार ने बताया कि इंदौर-भोपाल, जबलपुर, ग्वालियर और सागर में चिड़ियाघर के साथ तितली घर बनेगा। दतिया में मछली घर व तितली घर। इसके प्रस्ताव केंद्र सरकार को भेज दिए गए हैं।
मंत्री भार्गव के क्षेत्र में 65 करोड़ के काम : बच्चन
मंत्री भार्गव ने परफार्मेंस ग्रांट राशि का बीते तीन साल में सबसे ज्यादा 65 करोड़ रुपए अपने विधानसभा क्षेत्र में खर्च किए। कांग्रेस के विधायक बाला बच्चन के प्रश्न के लिखित उत्तर में यह बात स्वयं विभाग ने स्वीकारी है। बच्चन ने कहा कि मंत्री प्रदेश के हैं या सिर्फ रेहली के। भार्गव ने कहा कि वे विभाग के अंतर्राष्ट्रीय और राष्ट्रीय मंत्री है। प्रश्न के उत्तर में यह भी कहा गया है कि 1 जनवरी 2014 से 31 जनवरी 2017 तक सर्वाधिक 65 करोड़ रुपए की राशि स्वीकृत की गई। बड़वानी जिले में इस दौरान 14 करोड़ रुपए, बुधनी में 3 करोड़ और 7 करोड़ रुपए के काम विदिशा में कराए जा रहे हैं।
भ्रष्ट अफसर को हटाओ नहीं तो इस्तीफा दे दूंगा : दुबे
छिंदवाड़ा के चौरई से भाजपा विधायक रमेश दुबे ने सदन में पंचायत एवं ग्रामीण विकास विभाग के खिलाफ मोर्चा खोल दिया। उन्होंने मनरेगा में फर्जीवाड़ा और भ्रष्टाचार का मुद्दा उठाया और जिला पंचायत के सीईओ व मनरेगा के प्रभारी पर गंभीर आरोप लगाए। दुबे ने कहा कि भ्रष्टाचार की जड़ ये अधिकारी हैं, पांच बार पहले भी मेरे प्रश्न का उत्तर घुमा फिराकर दिया गया। इस बार भी जांच का आश्वासन दिया जा रहा है। यदि मेरे आरोप गलत हैं तो मैं विधानसभा की सदस्यता से इस्तीफा देने को तैयार हूं। नेता प्रतिपक्ष अजय सिंह ने कहा कि यह गंभीर विषय है, उन्होंने कहा कि यह स्थिति पूरे प्रदेश में है। मंत्री भार्गव ने तत्काल मनरेगा के प्रभारी अधिकारी को हटाने की घोषणा की और सीईओ के बारे में सीएम से चर्चा करने की बात कही।
मूर्च्छित लग रहे हैं बाला बच्चन : शेजवार
वन मंत्री गौरीशंकर शेजवार ने सामान्य प्रशासन विभाग की चर्चा के समय विपक्ष के उपनेता बाला बच्चन पर कटाक्ष किया कि नेता प्रतिपक्ष नहीं बन पाने से वे मूर्च्छित लग रहे हैं। जवाब में बाला बच्चन बोले कि मैं आपको मूर्च्छित लग रहा हूं। यह समझ लो कि सरकार जहां गड़बड़ी करेगी, पकडूंगा। पहले जिस पद पर था, उसी पर अभी भी हूं। इस विभाग के जवाब में मंत्री लाल सिंह आर्य ने कहा कि नेता प्रतिपक्ष नहीं होने की वजह से राज्य सूचना आयुक्त और लोकायुक्त की नियुक्ति रुकी हुई थी, इसे जल्द पूरी किया जाएगा।
hin_Deva hin_Deva bho_Deva hin_Deva bho_Deva hin_Deva hin_Deva hin_Deva bho_Deva hin_Deva